  Туспуктэм: vk.com (Александр Бречалов) Наталия Сильвестрова Можгаын 4 номеро школаез быдэсак тупатъян ужъёс бере усьтӥзы. Со сярысь Удмуртилэн тӧроез Александр Бречалов «ВКонтакте» мерлыко вотэсысь бамаз ивортӥз. Школа карын тужгес но вашкалаез луэ, таяз арын солы 140 ар тырме   Лэсьтӥськисьёс школа юртлэсь липетсэ тупатӥзы, эстӥськон, тӧлатон, канализаци, ву сётон, электротыл сӧзнэтъёсты воштӥзы, пушэз выльдӥзы, стадионэ ватсаса тыл кыскизы, видеокамераос но куараен ивортон система пуктӥзы. Со сяна, лабораториослы, теле- но театр студиослы тӥрлык басьтӥзы. Школаын Нылпиослэсь кичӧлтонъёссыя центр, сюрес вылтӥ мынон-ветлон куронъёсъя кабинет, шахматэн шудон висъет, коворкинг. лыдӟиськон центр кылдӥзы. Оглом Дышетонлэн араз федерал программая 15 дышетскон юртъёсты тупатъяло: укмысаз ужъёс таяз арын йылпумъяськозы, куатяз – вуоно арын. Тодэ вайытом, Удмуртиысь дышетонъя но тодосъя министр Светлана Болотникова 2022-тӥ арлы, Дышетонлэн арезлы, нырысь-валысь йылпумъянъёс лэсьтӥз. Тегъёс: школаос тупатъянужъёс Можга Удмуртия  